
Апстракт: Мала предузећа представљају покретачку снагу сваке економије и мотор привредног раста како у развијеним земљама тако и у земљама у транзицији. Један од проблема са којим се суочавају мала предузећа јесте недостатак или отежан приступ финансијским средствима за отпочињање и финансирање развоја свог предузетничког подухвата. Ограничења са којима се суочавају мала предузећа а нарочито новооснована су бројна. 
Циљ рада је анализа проблема у финансирању са којима се суочавају  мала предузећа у Републици Србији. У том контексту је извршено анкетно испитивање 167 предузећа чији одговори су груписани у зависности од величине предузећа у три групе: мала предузећа и предузетници, средња предузећа и велика предузећа како би се уочиле разлике у ставовима у зависности од величине предузећа.
Истраживање се бавило ограничењима у финансирању, потребама за финансијским услугама и одобреним кредитним условима у односу на величину предузећа. Резултати истраживања су показали да постоје статистички значајне разлике између малих, средњих и великих предузећа по већини испитиваних параметара.

FINANCING DIFFICULTIES OF SMALL ENTERPRISES - EMPIRICAL ANALYSIS IN THE REPUBLIC OF SERBIA
Abstract: Small enterprises are the driving force of any economy, and the engine of economic growth in both developed countries and countries in transition. One of the problems that small enterprises face is the lack of financial resources, or difficult access to them, for starting and financing the development of their entrepreneurial venture. Small enterprises, especially the newly established ones, face numerous limitations. 
The aim of the paper is to analyze the financing difficulties of small enterprises in the Republic of Serbia. In order to determine the differences in attitudes depending on the size of the company, 167 enterprises were surveyed. Their responses were grouped into three groups depending on the size of an enterprise: small enterprises and entrepreneurs, medium enterprises and large enterprises. The research investigated financing constraints, needs for financial services and approved loan conditions in relation to the size of an enterprise. The results showed statistically significant differences between small, medium and large enterprises in the majority of the observed parameters.

УВОД
Значај малих предузећа није нова појава. На то указује и велико присуство малих и средњих предузећа у економијама развијених земаља. 
С обзиром да у Европској унији постоји 21,7 милиона предузећа у нефинансијском сектору, од чега 99,7% чине мала и средња предузећа, јасно је да она и у Европској унији представљају окосницу развоја и доносе бројне предности друштву. У Европској унији она запошљавају две трећине становништва (око 67,5%) и генеришу 57,5% додате вредности (Eurostat, 2015). 
И у Републици Србији, мала и средња предузећа и предузетници имају велику улогу у привредном развоју. Сектор малих и средњих предузећа и предузетништва (МСПП) учествује у укупном броју предузећа са 99,8%, запошљава 65,1% радника, учествује у укупном промету са 65,4%, у бруто домаћем производу са 34%. Уз наведено, ова предузећа у укупном извозу учествују са 49,8% а у увозу 58,2% (Министарство привреде, Министарство регионалног развоја и локалне самоуправе, Национална агенција за регионални развој, 2013, p. 15).
Многе земље у свету различито дефинишу мало предузеће што зависи од специфичности и нивоа друштвено економског развоја поједине земље. 
Ипак, може се закључити да назив мало предузеће наводи на погрешан пут јер мало предузеће представља значајан сегмент привреде и генератор развоја. Сама величина предузећа посматрано кроз физичке параметре има релативан значај док иновативност изражена кроз тежњу за променама представља покретач сваког предузетничког подухвата. Drucker (2001, p. 15) сматра да неувођење иновација представља главни разлог пропасти предузећа. Исто тако сматра да предузетништво представља стални процес иновација и покретања нових предузетничких подухвата а за предузетнички успех је потребна упорност, рад и улагање напора (Drucker, 2006, p. 10).
Мала предузећа се оснивају али и гасе у великом броју због недостатка конкурентности и иновација на тржишту. Само континуирано побољшање квалитета и унапређивање знања у складу са захтевима тржишта је предуслов успешног пословања и императив за повећање продуктивности и смањење трошкова производње (Малетић, Поповић, & Пауновић, 2014, p. 1454).
Према истраживању Станковић, Ђукић, & Лепојевић (2014, p. 1093), интензитет иновационих активности је незадовољавајући у Републици Србији али највећи број иновација се примећује управо код малих предузећа јер су средња предузећа оптерећена неликвидношћу. Ово истраживање је потврдило високу међузависност пословног успеха и нивоа улагања у иновативне активности.
Највећу препреку иновацијама представља недостатак финансијских средстава где банкарски систем добија важан задатак да задовољи потребе за кредитима како би предузећа могла да реализују своје идеје и из оствареног профита банкама плате камату за коришћење њихових средстава (Schumpeter, 2012, p. 114). 
У почетном периоду пословања, већина малих предузећа користи сопствене изворе финансирања те средства породице и пријатеља. Када потребе за средствима превазиђу интерне могућности, предузећа се обраћају банкама за додатним изворима финансирања. Пословне банке су доминантни субјекти на страни понуде финансијских средстава малим предузећима која је често ограниченог обима због ниског нивоа капитала и имовине предузећа те недоступних финансијских извештаја. 
Рад се бави анализом ограничења у финансирању малих предузећа и предузетника. У том циљу је извршено испитивање 167 малих, средњих и великих предузећа чији одговори су груписани у три групе с обзиром на величину предузећа.
Циљ спроведеног истраживања је да се докаже да постоје статистички значајне разлике у потребама за финансијским услугама, ограничењима у финансирању и одобреним кредитним условима у односу на величину предузећа. У том смислу, тестирају се следеће хипотезе:
Х1: Високе каматне стопе и отежан приступ финансијским изворима за оснивање и раст предузећа највећа су ограничења у финансирању са којима се суочавају мала предузећа и предузетници. 
Х2: Мала предузећа и предузетници имају више потешкоћа у приступу изворима финансирања у односу на средња и велика предузећа а задовољство одобреним кредитним условима је ниже.
ПРЕГЛЕД ЛИТЕРАТУРЕ
Без обзира на то што добра пословна идеја увек пронађе пут до новца, први проблем са којим се суочавају предузетници и мала предузећа јесу извори финансирања. У проналажењу финансијских средстава неопходних за реализацију новог посла, предузетник има више могућности. Он може уложити сопствени капитал или може ангажовати туђи.
Већина малих предузећа и предузетника започиње пословање из сопствених извора или штедње, помоћи породице или партнера (Casu, Girardone, & Molyneux, 2006, p. 60). Када тај извор није довољан, предузетник тражи кредитна средства (Kaplan, 2001, p. 138). Супротно устаљеном ставу, банке у почетном периоду пословања нису најприкладнији извор средстава. Банке избегавају ризик а финансирање start up предузећа је ризично. Банке су заинтересоване за предузећа са позитивним токовима готовине, ниским нивоом левериџа, добрим менаџментом и квалитетним финансијским извештајима. 
Поред тога, превелико задуживање у најранијој фази пословања предузећа повећава притисак на токове готовине и негативно утиче на успех пословања. Коришћењем сопствених средстава у почетној фази пословања минимизира се дуг предузећа и одржава контрола над пословањем (Scarborough, 2012, p. 473). 
Иако већина новооснованих предузећа има задовољавајући менаџмент, само неколико њих има и остале карактеристике које банке очекују. Из наведених разлога банке су добар извор финансирања у каснијој фази животног циклуса предузећа (Barringer & Ireland, 2010, p. 355). 
У раној фази пословања предузећа, број доступних финансијских извора је мали. Услед ниске кредитне способности и непоузданих података о финансијском стању предузећа и пословног подухвата, приступ екстерним изворима финансирања је отежан. Банке нерадо одобравају кредите, услови кредитирања су неповољни, а поступак подношења захтева је компликован и захтева много времена. Личне уштеђевине нису довољне а тржишта капитала у земљама у транзицији слабије или уопште не функционишу. Klapper, Saria-Allende, & Sulla (2002, p. 18) су анализирали финансирање предузећа у 15 земаља у транзицији (Босна и Херцеговина, Бугарска, Хрватска, Чешка, Естонија, Мађарска, Латвија, Литванија, Пољска, Румунија, Русија, Словачка, Словенија, Украјина, земље бивше СФРЈ). Већина земаља показује релативно низак ниво спољашњег финансирања, док Украјина има најнижи ниво. Поред макроекономске стабилности и адекватног финансирања, несигурна права својине успоравају развој приватног сектора. Према Global Competitivness Report 2015 - 2016, према лакоћи приступа кредитима, Република Србија се налази на 120. месту од 140 посматраних земаља, док се према могућности venture финансирања налази на 130. месту (World Economic Forum, 2015, p. 315). Све ово указује на отежано финансирање предузећа у Србији а нарочито малих која имају додатна ограничења.
Међутим, екстерни извори су неопходни за већину предузетника јер успешно оснивање предузећа као и управљање малим или растућим предузећем је веома сложен, дуготрајан и тежак процес (Bygrave & Zacharakis, 2004, p. 223).
Неки аутори чак сматрају да је приступ екстерним изворима финансирања најважнији фактор успеха у развоју сваког а нарочито динамичног предузећа (Casu et al., 2006, p. 60).
Поједина истраживања показују да је недостатак адекватног обезбеђења највећа препрека у добијању кредита а потом следи недостатак кредитне историје (Stokes & Wilson, 2010, p. 406).
Ипак, већина банака неће одобрити кредит ако предузеће нема позитивне токове готовине без обзира на понуђено обезбеђење (Hoflich, 2011, p. 91; Van Horne & Wachowicz, JR, 2007, p. 289). Добро обезбеђење никад не може да надомести лоше токове готовине. И Fabozzi и Modigliani приликом процене финансијског ризика предност дају анализи токова готовине у односу на финансијске показатеље (Fabozzi & Modigliani, 2009, p. 455).
Са друге стране, неки аутори сматрају да многи власници малих предузећа не састављају пројекције токова готовине и не придају значај управљању токовима готовине. Негативни токови готовине у најранијим фазама пословања предузећа један су од водећих разлога неуспеха и неодобравања кредита од стране банака (Scarborough, 2012, p. 250).
Када су у питању start up предузећа, проблеми су још сложенији јер она не располажу са финансијским извештајима за претходни период, па предузећа немају историјат пословања а ни средства обезбеђења. Поред тога, мала предузећа и предузетници имају скромне годишње износе прихода и нивое капитала и недовољно документације која би потврдила њихов кредибилитет. 
Претходно потврђује и истраживање Down-a који сматра да су финансијски извештаји и финансијска контрола мање софистицирани и структуирани код малих предузећа у односу на велика па зато мала предузећа имају отежан приступ банкама нарочито када су у питању дугорочни кредити (Down, 2010, p. 129).
Висок ризик произилази из непоузданих финансијских извештаја, недостатка искуства предузетника, неодговарајуће хипотеке, недостатка података о тржишту, конкуренцији, нереалних бизнис планова и слично. Висок ризик подразумева високу каматну стопу као цену ризика, па у случају да банке одлуче да подрже неки пројекат, трошкови финансирања постају високи. Ово потврђује и истраживање (Ayyagari, Kunt, & Maksimovic, 2008, p. 510) где се дошло до закључака да високе каматне стопе као цена ризика утичу на високе нивое захтеваног обезбеђења и број тражених докумената, потребе за континуираним везама са банкама, као и недоступност дугорочних кредита.
Упркос наведеним проблемима финансирања, банке нарочито у развијеним земљама све више подржавају сектор малих предузећа и предузетника (Tsaih, Liu, Liu, & Lien, 2004, p. 91). Банке прилагођавају своје процедуре и стављају већи акценат на токове готовине и квалитет менаџмента у односу на обезбеђење и финансијске извештаје.
Према Casu et al., (2006, p. 64) мала предузећа се више ослањају на краткорочне и овердрафт кредите док је великим предузећима важнији приступ дугорочним кредитима. И према истраживању Schlesingera (1987, p. 52) приступ кредитима за мала предузећа је важан, посебно могућност да се добију краткорочни кредити док су дугорочни кредити потребнији растућим малим предузећима. У студији малих бизниса, Schlesinger (1987, p. 50) је приметио да поред каматне стопе и лакоће приступа кредитима, ширина финансијске понуде има велик значај при пружању финансијских услуга. Ширина понуде важна је за мала предузећа која имају тенденцију раста у складу са којим расте и њихова потреба за различитим финансијским услугама.
Према Националној анкети о пословању коју је у Републици Србији спровео УСАИД (2012, p. 16; 21; 31), чак 80% предузећа која се задужују користи кредите за финансирање обртних средстава. Најчешће се користе краткорочни и дугорочни кредити, овердрафт, гаранције и револвинг кредити. Такође, предузећа сматрају да услуге нису прилагођене њиховим потребама, па тако чак 60% сектора МСПП сматра да трајање кредита, услови отплате и средства обезбеђења не одговарају њиховим тренутним потребама.
Према Извештају о стању, потребама и проблемима МСПП у Србији у 2013. години, чак 78% предузећа сматра да им високе каматне стопе представљају највећи проблем у пословању (Национална агенција за регионални развој, 2013, p. 25). 
Потребе и захтеви клијената и конкуренција на тржишту утичу да пословне банке константно прилагођавају и побољшавају услове за одобравање кредита. Ипак, пословни модели многих банака су усмерени на класично корпоративно кредитирање које није довољно прилагођено потребама и ризицима малих предузећа. 
МЕТОДОЛОГИЈА ИСТРАЖИВАЊА
Опис узорка
Емпиријско истраживање је спроведено прикупљањем и анализом примарних података кроз испитивање тржишта путем анкете, при чему је испитано 167 предузећа. Предузећа су подељена у три групе. Прву групу чине мала предузећа и предузетници, другу групу средња предузећа и трећу групу велика предузећа. Критеријум за разврставање предузећа по величини је према новом Закону о рачуноводству из 2013. године, број запослених, висина пословног прихода и просечна вредност пословне имовине. 
Главни циљ истраживања је да се докаже да постоје разлике у ограничењима у финансирању и утицају појединих инструмената кредитне политике на пословање у односу на величину предузећа. Анкете су попуњавали власници или директори предузећа уз консултације са финансијским директорима када су у питању била велика предузећа. 
Следећа табела приказује структуру узорка са аспекта величине предузећа.
Табела 1: Опис узорка према величини предузећа
	Варијабла
	Категорија
	ф*
	%

	Величина предузећа
	Мала предузећа и предузетници
	85
	50.9

	
	Средња предузећа
	44
	26.3

	
	Велика предузећа
	38
	22.8

	
	Укупно
	167
	100


Извор: Калкулација аутора
* Напомена: ф (фреквенција) представља број предузећа у оквиру једне групе по величини а % представља удео у укупном броју предузећа.
Претходна табела показује да узорак чини 167 предузећа од чега 85 малих предузећа и предузетника (50,9%), 44 средња (26,3%) и 38 великих предузећа (22,8%). 
Поред наведеног, подела узорка је извршена и са аспекта делатности предузећа што је приказано у табели испод.
Табела 2: Опис узорка по делатности предузећа
	Варијабла
	Категорија
	ф
	%

	Делатност предузећа
	Пољопривреда, шумарство и рибарство
	11
	6.6

	
	Прерађивачка индустрија
	40
	24.0

	
	Грађевинарство
	18
	10.8

	
	Трговина
	46
	27.5

	
	Саобраћај и везе
	9
	5.4

	
	Услуге смештаја и исхране
	13
	7.8

	
	Финансије и осигурање
	3
	1.8

	
	Остало
	27
	16.2

	
	Укупно
	167
	100.0


Извор: Калкулација аутора
С обзиром на то да мала предузећа и предузетници немају велик износ капитала за започињање пословања, своју делатност обављају углавном у секторима трговине и прерађивачке индустрије која се највећим делом односи на занатство.
Подаци су прикупљени од фебруара до јуна 2014. године, на подручју Републике Србије.

Методологија и циљеви истраживања
Подаци су обрађени у статистичком програму SPSS Statistics 17.0. Од анализа је коришћена дескриптивна статистика за квантитативно описивање узорка и посматраних феномена, хи квадрат тест, анализа варијансе и разлика између аритметичких средина за испитивање разлика између посматраних група. Након дескриптивне анализе, циљ истраживања је био да се утврди да ли постоји статистички значајна разлика (p < 0,05) између средњих вредности за све три групе предузећа. За рачунање варијансе користе се следећи параметри: ss (sum of squares) или сума квадрата одступања, df (degrees of freedom) или број степени слободе, MS (mean square) или просек квадрата одступања, F тест за анализу варијансе и p који представља ниво статистичке значајности за вредност F.
Вредност F се рачуна дељењем варијансе између група са варијансом унутар група, а затим се добијена вредност упоређује са вредношћу из таблице за одабрани ниво значајности и број степени слободе. Уколико се добију p вредности мање од 0,05 може се сматрати да између посматраних група постоје статистички значајне разлике.
С обзиром да вредност F не даје одговор на питање да ли је значајна разлика између свих средњих вредности, или само између појединих и да би се утврдило између којих средњих вредности постоји значајна разлика, користи се post hoc тест или накнадни тест. 
Анкета је структуирана из следећих делова:
· Основни подаци о предузећу
· Ограничења у финансирању предузећа
· Врста банкарских услуга које су предузећа користила и задовољство одобреним кредитним условима.
Испитаници су одговарали на три групе питања. Прва група питања обухвата основне податке о предузећу који се односе на категоризацију по величини и основну делатност предузећа. 
У другом делу анкете испитаници су оцењивали ставке које могу представљати ограничења са којима се сусрећу у финансирању својих предузећа. Овај део анкете је конципиран тако да испитаници уписују одговарајућу оцену од 1 до 5 (1 – веома лоше, 2 – лоше, 3 – средње, 4 – добро, 5 – веома добро). Следеће ставке су се оцењивале:
· Могућност понуде квалитетних инструмената обезбеђења банци;
· Висина банкарских каматних стопа и накнада за кредите и друге услуге;
· Могућност достављања тражених података банкама за оцену кредитне способности;
· Брзина приступа кредитима;
· Ширина понуде банкарских производа и услуга;
· Развијеност служби подршке ван предузећа (правна, пословна, институционална подршка);
· Квалитет комуникације са банкама.
Последњи, трећи део анкете се састоји из два дела. У првом делу се испитује да ли су предузећа користила неку банкарску услугу и ако јесу, потребно је да наведу врсте кредита и услуга које су користили. Други део анализира утицај појединих инструмената кредитне политике банке путем Ликертове скале оцена, а анализира се процедура добијања кредита, лизинга или гаранције, висина каматних стопа и осталих накнада, рок отплате и грејс период. 
РЕЗУЛТАТИ И ДИСКУСИЈА
 Ограничења у финансирању малих предузећа
Иако су ограничења бројна јер постоји читав низ изазова са којима се предузећа суочавају и који утичу на њихово пословање, анкетом су обухваћене најчешће ставке које могу бити ограничење и фактори који томе доприносе. Циљ овог дела истраживања је да се уоче разлике у одговорима малих, средњих и великих предузећа и да се оцени да ли су те разлике статистички значајне. Поред тога, циљ је да се истражи да ли се уопште разликују тешкоће са којима се суочавају мала, средња или велика предузећа. Задатак предузећа је био да оцене појединачне ставке оценом од 1 до 5 (1 –  веома лоше, 2 – лоше, 3 – средње, 4 – добро, 5 – веома добро). Следећа табела приказује дескриптивну анализу одговора на следећих седам постављених питања.
Табела 3: Дескриптивна анализа одговора по величини предузећа
	Мала предузећа и предузетници

	
	N*
	Min
	Max
	AS
	SD

	1. Могућност понуде квалитетних инструмената обезбеђења банци
	85
	1.00
	5.00
	2.9529
	.98689

	2. Висина банкарских каматних стопа  и накнада за кредите и друге услуге
	85
	1.00
	5.00
	1.7529
	.89849

	3. Могућност достављања тражених података банкама за оцену кредитне способности
	85
	1.00
	5.00
	3.0588
	.96797

	4. Брзина приступа кредитима
	85
	1.00
	5.00
	2.6000
	.94112

	5. Ширина понуде банкарских производа и услуга
	85
	1.00
	5.00
	3.0706
	.68640

	6. Развијеност служби подршке ван предузећа (правна, пословна, институционална подршка)
	85
	1.00
	5.00
	2.6588
	.76459

	7. Квалитет комуникације са банкама
	85
	1.00
	5.00
	2.6471
	.89584

	Средња предузећа

	
	N
	Min
	Max
	AS
	SD

	1. Могућност понуде квалитетних инструмената обезбеђења банци
	44
	1.00
	5.00
	3.6136
	.94539

	2. Висина банкарских каматних стопа  и накнада за кредите и друге услуге
	44
	1.00
	5.00
	2.8864
	.81315

	3. Могућност достављања тражених података банкама за оцену кредитне способности
	44
	2.00
	5.00
	4.0000
	.74709

	4. Брзина приступа кредитима
	44
	1.00
	5.00
	3.1364
	.90453

	5. Ширина понуде банкарских производа и услуга
	44
	1.00
	5.00
	3.5909
	.87120

	6. Развијеност служби подршке ван предузећа (правна, пословна, институционална подршка)
	44
	2.00
	5.00
	3.6364
	.74991

	7. Квалитет комуникације са банкама
	44
	1.00
	5.00
	3.5000
	.79241

	Велика предузећа

	
	N
	Min
	Max
	AS
	SD

	1. Могућност понуде квалитетних инструмената обезбеђења банци
	38
	3.00
	5.00
	4.3947
	.59455

	2. Висина банкарских каматних стопа  и накнада за кредите и друге услуге
	38
	2.00
	5.00
	2.9474
	.95712

	3. Могућност достављања тражених података банкама за оцену кредитне способности
	38
	3.00
	5.00
	4.5263
	.60345

	4. Брзина приступа кредитима
	38
	1.00
	5.00
	3.0263
	1.1267

	5. Ширина понуде банкарских производа и услуга
	38
	2.00
	5.00
	3.4737
	.95115

	6. Развијеност служби подршке ван предузећа (правна, пословна, институционална подршка)
	38
	3.00
	5.00
	4.1579
	.54655

	7. Квалитет комуникације са банкама
	38
	4.00
	5.00
	4.5263
	.50601


Извор: Калкулација аутора
*Напомена: N – број предузећа у оквиру одређене групе по величини, Min – минимална вредност оцене, Max – максимална вредност оцене, AS – просечна вредност оцене, SD – одступање од средње вредности или стандардна девијација
Након дескриптивне анализе, приступило се анализи варијансе како би се утврдило да ли постоје статистичке значајне разлике (p < 0,05) између средњих вредности за све три групе предузећа. Израчунате вредности су приказане у табели испод.
Табела 4: Анализа варијансе – разлике у одговорима у односу на величину предузећа
	Варијабла
	SS*
	df
	MS
	F
	p

	Могућност понуде квалитетних инструмената обезбеђења банци
	56.091
	2
	28.045
	34.499
	.000

	Висина банкарских каматних стопа  и накнада за кредите и друге услуге
	56.401
	2
	28.200
	35.538
	.000

	Могућност достављања тражених података банкама за оцену кредитне способности
	64.264
	2
	32.132
	45.357
	.000

	Брзина приступа кредитима
	10.079
	2
	5.040
	5.279
	.006

	Ширина понуде банкарских производа и услуга
	9.343
	2
	4.672
	7.249
	.001

	Развијеност служби подршке ван предузећа (правна, пословна, институционална подршка)
	67.588
	2
	33.794
	65.712
	.000

	Квалитет комуникације са банкама
	95.144
	2
	47.572
	75.100
	.000


Извор: Калкулација аутора
*Напомена: SS – сума квадрата одступања, df – број степени слободе, MS – просек квадрата одступања, F – F тест за анализу варијансе i p – ниво статистичке значајности за F
Анализа варијансе показала је да се одговори власника или менаџера малих, средњих и великих предузећа статистички значајно разликују за свих седам постављених питања, односно за свих седам потенцијалних ограничења јер је добијена p вредност за ове одговоре мања од 0,05. 
Како би се уочило у оквиру којих група постоје статистички значајне разлике мора се приступити анализи варијансе путем post hoc теста. 
Табела 5: Анализа варијансе – post hoc тест за значајне разлике
	Варијабла
	Величина предузећа
	Величина предузећа
	Разлика у AS
	Стд. грешка
	p

	Могућност понуде квалитетних инструмената обезбеђења банци
	мало
	средње
	-.66070
	.16745
	.000

	
	мало
	велико
	-1.44180
	.17595
	.000

	
	средње
	велико
	-.78110
	.19967
	.000

	Висина банкарских каматних стопа  и накнада за кредите и друге услуге
	мало
	средње
	-1.13342
	.16544
	.000

	
	мало
	велико
	-1.19443
	.17383
	.000

	
	средње
	велико
	-.06100
	.19727
	.758

	Могућност достављања тражених података банкама за оцену кредитне способности
	мало
	средње
	-.94118
	.15632
	.000

	
	мало
	велико
	-1.46749
	.16425
	.000

	
	средње
	велико
	-.52632
	.18639
	.005

	Брзина приступа кредитима
	мало
	средње
	-.53636
	.18146
	.004

	
	мало
	велико
	-.42632
	.19066
	.027

	
	средње
	велико
	.11005
	.21637
	.612

	Ширина понуде банкарских производа и услуга
	мало
	средње
	-.52032
	.14909
	.001

	
	мало
	велико
	-.40310
	.15665
	.011

	
	средње
	велико
	.11722
	.17778
	.511

	Развијеност служби подршке ван предузећа (правна, пословна, институционална подршка)
	мало
	средње
	-.97754
	.13318
	.000

	
	мало
	велико
	-1.49907
	.13994
	.000

	
	средње
	велико
	-.52153
	.15881
	.001

	Квалитет комуникације са банкама
	мало
	средње
	-.85294
	.14781
	.000

	
	мало
	велико
	-1.87926
	.15531
	.000

	
	средње
	велико
	-1.02632
	.17626
	.000


Извор: Калкулација аутора
Користећи post hoc тест за значајне разлике за поређење сваке групе са сваком (мала предузећа са средњим предузећима, средња са великим и мала са великим) може се доћи до закључка да статистички значајне разлике у одговорима предузећа не постоје у следећим случајевима:
· Код 2. питања – “Висина банкарских каматних стопа  и накнада за кредите и друге услуге” -  не постоји статистички значајна разлика у одговорима који се односе на средња и велика предузећа. Статистички значајна разлика постоји у одговорима који се односе на мала и средња као и на мала и велика предузећа.
· Код 4. питања – “Брзина приступа кредитима” - не постоји статистички значајна разлика у одговорима који се односе на средња и велика предузећа док статистички значајна разлика постоји у одговорима који се односе на мала и средња као и мала и велика предузећа.
· Код 5. питања – “Ширина понуде банкарских производа и услуга” - не постоји статистички значајна разлика у одговорима који се односе на средња и велика предузећа. Статистички значајна разлика постоји у одговорима који се односе на мала и средња као и мала и велика предузећа.
Примећује се да су све разлике у одговорима малих и средњих као и малих и великих предузећа статистички значајне. У следећем делу рада ће бити приказана анализа појединачних резултата истраживања и анализа разлика у одговорима на постављена питања у односу на величину предузећа.
Прва ставка која се анализирала јесте могућност понуде квалитетних инструмената обезбеђења банци. Анализом добијених резултата уочава се да су мала предузећа и предузетници ову ставку оценили оценом 2,95, средња 3,61 а велика највишом оценом 4,39. Резултати показују да мала предузећа имају више потешкоћа приликом достављања квалитетног обезбеђења банци и самим тим добијања кредита, нарочито дугорочних када се конституише хипотека на покретној и непокретној имовини. Овог проблема нису поштеђена ни велика предузећа но ситуација ипак није иста јер су ова предузећа у предности јер чешће имају регистровану и укњижену имовину у својим билансима и располажу са опремом веће вредности коју могу понудити банци. На основу просечних оцена, дошло се до закључка да је квалитет понуђених инструмената обезбеђења најнижи код малих предузећа и предузетника, док је значајно већи код средњих а потом и великих предузећа. Ово указује да мала предузећа имају отежан приступ кредитима јер поједина истраживања показују да је недостатак адекватног обезбеђења највећа препрека у добијању кредита (Stokes & Wilson, 2010, p. 406). Aнализа варијансе показала је да су разлике у одговорима између свих група предузећа статистички значајне (p<0,005).
Следећа ставка коју су предузећа анализирала у свом односу са банком је висина банкарских каматних стопа и накнада за кредите и друге услуге. Банке се често суочавају са потешкоћама у процени ризика а самим тим и формирања цене кредита. Висок ризик подразумева високу каматну стопу као цену ризика, па у случају да банке одлуче да подрже неки пројекат, трошкови финансирања постају високи. Резултати дескриптивне анализе показују да су мала предузећа дала најнижу оцену и то 1,75, средња предузећа 2,89 а велика 2,95.
Анализом варијансе потврђена је статистичка значајност разлика у оценама које се односе на мала и средња као и на мала и велика предузећа. Изузетак постоји код оцена које се односе на средња и велика предузећа. 
С обзиром да мала предузећа и предузетници много више зависе од банака као извора финансирања него велика предузећа она су због своје величине веома осетљива на промену каматних стопа. За разлику од малих предузећа, каматна стопа није толико значајан фактор за велика предузећа јер она имају приступ и другим изворима финансирања. Добијене резултате потврђује и Извештај о стању, потребама и проблемима МСПП у Србији у 2013. години, према којем чак 78% предузећа сматра да им високе каматне стопе представљају највећи проблем у пословању (НАРР, 2013, p. 25). 
Могућност достављања тражених података банкама за оцену кредитне способности је следећа ставка коју су предузећа оцењивала. Осим подношења захтева за кредит, банке од предузећа захтевају бројну документацију која најчешће подразумева финансијске извештаје за претходни период, финансијске пројекције пословања за период отплате кредита, бизнис план, статусну документацију и слично. Када су у питању мала а често и средња предузећа ово може бити веома отежавајуће. 
Резултати дескриптивне анализе показују да су мала предузећа и предузетници дали најнижу оцену и то 3,06, средња предузећа 4,0 а велика највећу, чак 4,53 те за њих ова ставка не представља велико ограничење. Из овога се такође примећује да су мала предузећа незадовољнија обимом тражених података од стране банака док велика предузећа због своје величине и капацитета лакше испуњавају процедуре банака и достављају тражене податке. Анализа варијансе потврдила је статистичку значајност добијених разлика. Добијени подаци показују да са растом предузећа, расте и могућност достављања тражених података банкама.
Ови резултати потврђује и истраживање Down-а који сматра да су финансијски извештаји и финансијска контрола мање софистицирани и структуирани код малих предузећа у односу на велика па зато мала предузећа имају отежан приступ банкама нарочито када су у питању дугорочни кредити (Down, 2010, p. 129).
Брзина приступа кредитима је следеће ограничење које се анализирало. Истраживање показује да су мала предузећа и предузетници најлошије оценили брзину приступа кредитима и то просечном оценом 2,60. Средња и велика предузећа су нешто задовољнија брзином приступа па су тако дала оцену 3,14 и 3,03 респективно. Анализа варијансе показује да постоји статистички значајна разлика у одговорима малих и средњих и малих и великих предузећа. Разлике у одговорима средњих и великих предузећа нису статистички значајне.
Свака банка развија сопствене процедуре за пословање са клијентима. Велика предузећа с обзиром на величину, већи број стручних запослених и развијеније остале капацитете, лакше и брже испуњавају захтеве банака па је самим тим брзина добијања кредита већа. 
Ширина понуде банкарских производа и услуге је следећа ставка која се анализирала у односу на три групе предузећа. Ширина понуде обухвата микс производа и услуга које савремене финансијске институције пружају својим клијентима као што су кредити, финансијски лизинг, пословање са хартијама од вредности, факторинг, франшизинг, консалтинг и др. Резултати дескриптивне анализе показују да су мала предузећа најниже оценила ширину понуде и то оценом 3,07, средња предузећа су дала већу оцену 3,59 а велика 3,47. Из овога произилази да ширина понуде представља веће ограничење за мала предузећа и предузетнике него за велика и средња иако је ширина понуде битнија великим предузећима него малим јер велика предузећа због своје величине и сложености пословања захтевају шири асортиман банкарских услуга као што је дугорочно кредитирање, лизинг, факторинг, девизно валутни послови и слично док су мала предузећа углавном фокусирана на кредите и то краткорочне. 
Међутим, у односу на друге претходно анализиране ставке као што су понуда инструмената обезбеђења, каматне стопе, брзина приступа кредитима и друго, ширина понуде представља мањи проблем за мала предузећа и  оцењена је већом оценом. У првој фази пословања предузећа, битно је остварити приступ банци и њеним основним услугама а потом са растом предузећа расте потреба за комплекснијим, разноврснијим услугама.
Пословање малих предузећа и предузетника је ризично због неизвесности са којима се она суочавају. Ово додатно потенцира одсуство нефинансијских услуга које би могле смањити ризик нефинансијских фактора. Међутим, подршка малим предузећима често изостаје што ће показати следећи подаци.
Развијеност служби подршке ван предузећа (правна, пословна, институционална подршка) је од стране малих предузећа и предузетника оцењена просечном оценом 2,66, средња су дала оцену 3,64 а велика предузећа 4,16. Анализа варијансе је показала да су све разлике у одговорима статистички значајне. Великим предузећима недостатак саветодавних услуга не представља потешкоћу јер ова предузећа располажу својим стручним кадром.
Иако предузетници већи значај дају финансијским услугама, у многим случајевима потребе за финансијским средствима настају због неадекватног управљања финансијским средствима. Из тог разлога је предузећима у циљу повећања ефикасности, потребна едукација. У Републици Србији велику препреку представља неупућеност у могућности коришћења услуга пословне подршке. Због своје специфичности, мала предузећа захтевају непрекидну и благовремену подршку. И „Стратегија за подршку развоја малих и средњих предузећа, предузетништва и конкурентности за период од 2015. до 2020. године” (Влада Републике Србије, 2015), у својим стубовима наводи активности за развој услуга подршке.
Квалитет свакодневне комуникације са банкама је последње што се анализирало у овом делу истраживања. Финансијско саветовање, комуникација и квалитетан однос који се изграђује са пословним банкама у великој мери може да олакша и унапреди пословање предузећа, посебно малих. 
Истраживање је показало да су мала предузећа квалитет комуникације оценила просечном оценом 2,65, средња предузећа оценом 3,5 а велика 4,53. Анализа варијансе је показала да су разлике у одговорима статистички значајне. Резултати показују да комуникација са банкама представља већи проблем у пословању за мала предузећа и предузетнике који су квалитет комуникације оценили са најнижом просечном оценом. За разлику од њих, велика предузећа немају изражене проблеме у комуникацији што се може објаснити познавањем захтева банака и дужим искуством у сарадњи са финансијским институцијама. 


Анализа коришћења финансијских/банкарских услуга
Након анализе ограничења у финансирању малих предузећа приступило се анализи финансијских/банкарских услуга и кредита које су предузећа користила. Истраживање је показало да су сва анкетирана велика предузећа користила неку од банкарских услуга, док је чак 97,73% средњих предузећа одговорило потврдно а 70,59% малих предузећа изјаснило се позитивно што је приказано следећим графиконом.

Слика 1: Да ли сте до сада користили кредите и друге услуге код банака, у %?
Извор: Калкулација аутора
Следећа табела показује да су добијене разлике у одговорима малих, средњих и великих предузећа статистички значајне јер је p мање од 0,05.
Табела 6: Хи-квадрат тест – разлике између предузећа у коришћењу кредита
	Варијабла
	x2*
	df
	p

	Коришћење кредита и других услуга код банака
	25.316
	2
	.000


Извор: Калкулација аутора
*Напомена: x2 predstavlja хи-квадрат тест, df – број степени слободе (degrees of freedom - df) i p је вероватноћа случајне појаве. За сваки број степени слободе (df) одређује се X2 распоред и област у оквиру које се прихвата или одбацује нулта хипотеза. 
Следећи задатак истраживања је био да утврди коју врсту банкарских услуга су предузећа користила. Следећи графикон приказује добијене одговоре за мала, средња и велика предузећа.

Слика 2: Коришћење кредита и других банкарских услуга – мала предузећа и предузетници, средња и велика предузећа
Извор: Калкулација аутора
На основу резултата истраживања представљених претходним графиконом, примећује се да постоје значајне разлике у заступљености банкарских услуга односно кредита које су предузећа користила. Подаци показују да мала предузећа и предузетници најчешће користе краткорочне кредите (32,2%), прекорачење по текућем рачуну (28%), гаранције и авале (14,9%), лизинг (10,7%), док су дугорочни (6,6%) и средњорочни кредити (5,8%) слабије заступљени.
Средња предузећа у највећем проценту користе краткорочне кредите (32,2%), гаранције и авале (17%), средњорочне кредите (17%), дугорочне кредите (11,9%), лизинг (11%) и прекорачења по текућем рачуну (11)%.
Код великих предузећа најзаступљенији су краткорочни кредити (23%), потом следе средњорочни (22%), дугорочни кредити (20,4%), лизинг (15,9%), гаранције и авали (12,4%) те прекорачења по текућем рачуну у најмањем обиму (6,2%). 
Добијени резултати су у сагласности са истраживањем Casu et al. (2006, p. 64) који сматрају да се мала предузећа више ослањају на краткорочне и овердрафт кредите док је великим предузећима важнији приступ дугорочним кредитима.
Анализа одобрених услова финансирања
Следећи део истраживања бавио се анализом одобрених услова финансирања од стране банкарских институција тако што су испитаници оцењивали услове одобрених кредита и других банкарских услуга оценом од 1 до 5 (1 – веома лоше, 2 – лоше, 3 – средње, 4 – добро, 5 – веома добро). Оцењивано је следеће:
· Процедура добијања кредита односно гаранције 
· Каматна стопа и остале накнаде 
· Рок отплате и 
· Грејс период. 
Табела испод приказује дескриптивну анализу одговора предузећа.
Табела 7: Оцена одобрених кредитних услова – разлике у одговорима у односу на величину предузећа
	Мала предузећа и предузетници

	
	N
	Min
	Max
	AS
	SD

	1. Процедура добијања кредита/лизинга/гаранције
	85
	1.00
	5.00
	2.3176
	.94127

	2. Каматна стопа и остале накнаде
	85
	1.00
	5.00
	1.8000
	.82808

	3. Рок отплате
	85
	1.00
	5.00
	2.7647
	.82588

	4. Грејс период
	85
	1.00
	5.00
	2.7059
	.76879

	Средња предузећа

	
	N
	Min
	Max
	AS
	SD

	1. Процедура добијања кредита/лизинга/гаранције
	44
	1.00
	4.00
	2.9545
	.74567

	2. Каматна стопа и остале накнаде
	44
	1.00
	4.00
	2.4091
	.78705

	3. Рок отплате
	44
	2.00
	4.00
	3.3182
	.51817

	4. Грејс период
	44
	1.00
	4.00
	3.2500
	.78132

	Велика предузећа

	
	N
	Min
	Max
	AS
	SD

	1. Процедура добијања кредита/лизинга/гаранције
	38
	2.00
	5.00
	3.5789
	.64228

	2. Каматна стопа и остале накнаде
	38
	2.00
	5.00
	3.0000
	.83827

	3. Рок отплате
	38
	3.00
	5.00
	3.9474
	.65543

	4. Грејс период
	38
	2.00
	5.00
	4.0526
	.56699


Извор: Калкулација аутора
Након дескриптивне анализе, приступило се анализи варијансе како би се утврдило да ли постоје статистичке значајне разлике (p < 0,05) између средњих вредности за све три групе предузећа. Израчунате вредности су приказане у табели испод.
Табела 8: Анализа варијансе – разлике у одговорима у односу на величину предузећа
	Варијабла
	SS
	df
	MS
	F
	p

	Процедура добијања кредита/лизинга/гаранције
	43.758
	2
	21.879
	31.587
	.000

	Каматна стопа и остале накнаде
	39.656
	2
	19.828
	29.498
	.000

	Рок отплате
	37.876
	2
	18.938
	36.654
	.000

	Грејс период
	48.160
	2
	24.080
	44.983
	.000


Извор: Калкулација аутора
Анализа варијансе показала је да се одговори власника или менаџера малих, средњих и великих предузећа статистички значајно разликују за сва четири постављена питања, јер је добијена p вредност за ове одговоре мања од 0,05.
И post hoc тест је показао да су разлике статистички значајне и да постоје између свих група предузећа, малих и великих, малих и средњих и средњих и великих. Следећа табела приказује резултате post hoc теста.
Табела 9: Анализа варијансе – post hoc тест за значајне разлике
	Варијабла
	Величина предузећа
	Величина предузећа
	Разлика у АS
	Стд. грешка
	p

	Процедура добијања кредита/лизинга/гаранције
	мало
	средње
	-.63690
	.15457
	.000

	
	мало
	велико
	-1.26130
	.16241
	.000

	
	средње
	велико
	-.62440
	.18431
	.001

	Каматна стопа и остале накнаде
	мало
	средње
	-.60909
	.15226
	.000

	
	мало
	велико
	-1.20000
	.15999
	.000

	
	средње
	велико
	-.59091
	.18156
	.001

	Рок отплате
	мало
	средње
	-.55348
	.13350
	.000

	
	мало
	велико
	-1.18266
	.14027
	.000

	
	средње
	велико
	-.62919
	.15918
	.000

	Грејс период
	мало
	средње
	-.54412
	.13588
	.000

	
	мало
	велико
	-1.34675
	.14278
	.000

	
	средње
	велико
	-.80263
	.16203
	.000


Извор: Калкулација аутора
Прва ставка која се оцењивала јесте процедура добијања кредита, лизинга или гаранције. На основу дескриптивне анализе, примећује се да су мала предузећа и предузетници ову ставку оценили са најнижом просечном оценом 2,32. Средња предузећа су дала већу оцену 2,95 а велика предузећа највећу 3,58. Из приложеног се закључује да су велика предузећа најзадовољнија процедуром добијања банкарских услуга док је то малим предузећима и предузетницима још увек терет. Велика предузећа су упозната са већином банкарских процедура а поред тога имају стручне и техничке капацитете за испуњавање истих. 
Даље, добијени подаци показују да су сва предузећа ниско оценила висину каматних стопа и других накнада. Међутим, мала предузећа су ову ставку оценила најнижом оценом 1,8, средња предузећа су дала нешто вишу оцену 2,41, а велика предузећа су дала највишу оцену 3,0. Ови подаци се могу објаснити чињеницом да су мала предузећа а нарочито предузетници због своје величине осетљиви на висину каматних стопа док велика предузећа управо због своје величине имају капацитет за преговарање и добијање бољих услова. 
Рок отплате кредита зависи од врсте и намене кредита, од пројекције новчаних токова и сл. Подаци су показали да су мала предузећа најнезадовољнија одобреним роком отплате кредита и оценила су га просечном оценом 2,76. Средња предузећа своје задовољство изразила су оценом 3,32, а велика предузећа 3,95.
Грејс период је период у којем се плаћа само камата а главница мирује и он зависи од ефеката инвестиције, од периода који је потребан да пројекат генерише добит и сл. И у овом случају, мала предузећа нису задовољна одобреним кредитним условима па су тако ову ставку оценила са 2,71. Средња предузећа су дала оцену 3,25 а велика предузећа 4,05.
ЗАКЉУЧАК
Осим на теоријским поставкама, истраживање се заснивало на анкетном испитивању 167 предузећа у Републици Србији у циљу анализе ограничења у финансирању малих предузећа.
Анализирајући потенцијална ограничења у финансирању малих предузећа у Србији, примећује се да висина каматних стопа представља највеће ограничење за мала предузећа. Брзина приступа кредитима је друго по реду ограничење са којим се суочавају мала предузећа. Велика предузећа лакше и брже испуњавају захтеве банака па је самим тим брзина добијања кредита већа. И комуникација са банкама која је оцењена као треће по реду ограничење представља проблем у пословању за мала предузећа и предузетнике.
Добијени резултати потврђују прву хипотезу истраживања Х1: Високе каматне стопе и отежан приступ финансијским изворима за оснивање и раст предузећа највећа су ограничења у финансирању са којима се суочавају мала предузећа и предузетници. Компликована и дуга процедура добијања кредита отежава и обесхрабрује приступ предузећа банкама а висина каматних стопа које имају велик значај за мала предузећа не стимулише довољно на улагања.
Док у развијеним земљама бројне финансијске институције нуде различите финансијске услуге малим предузећима, у Републици Србији су банке доминантни учесници на тржишту а кредити и даље главни банкарски производ. Краткорочни кредити су најчешће коришћена банкарска услуга код свих врста предузећа без обзира на величину. Са величином предузећа расте и рочност одобрених кредита. Мала предузећа због једноставније процедуре одобравања најчешће користе краткорочне кредите за обртна средства и прекорачење по текућем рачуну. Ово је последица строгих банкарских критеријума које банке намећу приликом одобравања већих износа или дугорочних кредита. Овде се може јавити проблем нарушавања финансијске равнотеже у случају да предузећа краткорочне изворе користе за финансирање инвестиција.
Средњорочни и дугорочни кредити су други односно трећи по заступљености код великих предузећа док се код малих предузећа налазе на самом крају по заступљености. Разлог томе јесу строжији услови за добијање ових кредита као и сложена процедура одобравања кредита, високи инструменти обезбеђења и други банкарски критеријуми које мала предузећа теже могу да испуне. Гаранције и авали се у већем обиму користе од стране малих и средњих предузећа јер су она често корисници кредита код Фонда за развој Републике Србије и Фонда за развој АПВ, који за обезбеђење траже гаранцију или авал банке. 
Посматрајући одобрене кредитне услове, може се закључити да су мала предузећа и предузетници најнезадовољнији одобреним кредитним условима. Такође, уочава се да су најлошије оценили висину каматних стопа и других накнада, потом процедуру добијања кредита. Међутим, без обзира на величину предузећа, висина каматних стопа је ставка која је од свих предузећа добила најнижу оцену.
Истраживање је показало да су све разлике у одговорима малих и средњих као и малих и великих предузећа статистички значајне и да је проналажење одговарајућих финансијских средстава већа потешкоћа за мала предузећа и предузетнике у односу на средња и велика. Овим се потврђује друга хипотеза Х2: Мала предузећа и предузетници имају више потешкоћа у приступу изворима финансирања у односу на средња и велика предузећа а задовољство одобреним кредитним условима је ниже.
С обзиром на добијене резултате истраживања као и потврђене хипотезе истраживања, може се закључити да приступ изворима финансирања представља изазов за свако предузеће, међутим, ограничења у финансирању представљају много већи проблем за мала предузећа.

FINANCING DIFFICULTIES OF SMALL ENTERPRISES - EMPIRICAL ANALYSIS IN THE REPUBLIC OF SERBIA
SUMMARY
Small enterprises are the main holders of economic development in developed countries and countries in transition. In order to be established and developed these enterprises need access to financial resources. However, access to capital is a major constraint for small enterprises.
This paper analyzes the limitations in financing small enterprises and entrepreneurs. The research involved 167 small, medium and large enterprises whose responses were grouped into three groups depending on the size of the company.
The aim of the research is to demonstrate that there are statistically significant differences in the need for financial services, financing constraints and approved credit conditions in relation to the size of an enterprise. 
The results showed that the level of interest rates is a major constraint for small enterprises and is followed by the speed of loan approval and the quality of communication with banks. The research showed that there are significant differences in the presence of certain banking services that enterprises use. Small enterprises and entrepreneurs are the most dissatisfied with approved loan terms and they ranked interest rates and other fees as lowest followed by the procedure of obtaining a loan.
Based on this research it can be concluded that all differences in responses of small and medium, as well as small and large enterprises are statistically significant, and that finding the proper funding is more difficult for small enterprises than for medium and large ones.

